# Carlos Delgado Truyols

Carlos Delgado Truyols (Palma, 22 de maig de 1965) és un polític del Partit Popular de les Illes Balears. És vicepresident del Partit Popular de les Illes Balears i ha estat conseller de Turisme i Esports del Govern de les Illes Balears. Va ser batle del municipi mallorquí de Calvià des de 2003 a 2011.
És llicenciat en Dret i ha exercit l'advocacia des de 1990, a més de ser agent de la Propietat Immobiliària i agent i corredor d'assegurances. Va ser promocionat per l'Ex President del Govern de les Illes Balears Jaume Matas per a un càrrec intern i, el 2003, es va presentar per primera vegada a la batlia de Calvià. La seva candidatura va ser la més votada en assolir 10 regidors, i va formar govern gràcies a una coalició de centredreta amb el partit nacionalista Unió Mallorquina. El 16 de juny del 2007 va ser elegit amb majoria absoluta batle del mateix municipi.
L'any 2005, va ser guardonat amb el premi Mundo Empresarial Europeu atorgat a l'Ajuntament de Calvià com a institució més destacada de les Illes Balears, per la seva política en matèria social. En el 2008 va encapçalar la candidatura alternativa per al Congrés Regional del PP de les Balears que es va celebrar el 5 de juliol d'aquell mateix any a Palma, sense obtenir la majoria. Ha estat protagonista de nombroses insolències respecte a la cúpula i la candidatura oficial del PP balear, encapçalada per l'ex-vicepresidenta del Govern Balear Rosa Estaràs.
El 6 de març del 2010 va decidir presentar de nou una candidatura alternativa en el congrés extraordinari regional del PP de les Balears. Entre altres qüestions, la seva candidatura defensava de forma clara la lliure elecció de llengua en l'ensenyament i la regeneració del seu partit, tocat després de la marxa de Jaume Matas als EUA. El congrés regional l'acabaria guanyant la candidatura oficialista encapçalada per José Ramón Bauzá, el batle de Marratxí.
El juny de 2011 va ser designat conseller de Turisme i Esports del Govern de les Illes Baleares. El 2 de maig de 2012, com a conseller de Turisme i Esports, va contractar a la seva parella, Lourdes Reynés, com a assessora tècnica. Aquesta decisió va provocar un escàndol polític i mediàtic, que va conduir al cessament de Lourdes Reynés el 8 de maig de 2012. El 18 de novembre de 2012, el diari Última Hora va publicar unes fotos del conseller Carlos Delgado amb els testicles tallats d'un cérvol que acabava de caçar sobre el cap donant lloc a una polèmica a les xarxes socials. El dia 27 de desembre de 2013 dimití del seu càrrec de conseller.

## Referències

* ↑ Govern de les Illes Balears. «Pàgina oficial del conseller Carlos Delgado Truyols», 17-06-2011. Arxivat de l'original el 2014-09-03. [Consulta: 26 abril 2013].
* ↑ Ajuntament de Calviá. «Discursos i galeria imatges de l'Alcalde», 10-09-2010.
* ↑ «Carlos Delgado, nou conseller de Turisme del Govern balear», 17-06-2011.
* ↑ «Delgado diu que la contractació de la seva xicota és un «pas més en l'austeritat»», 03-05-2012. Arxivat de l'original el 2012-06-26. [Consulta: 27 abril 2013].
* ↑ «Bosch assegura que la dimissió de Reynés es va produir per «treure pressió» a Prim», 09-05-2012.
* ↑ «Cese de Lourdes Reynés al Butlletí Oficial de les Illes Balears Núm. 65, de 8 de maig de 2012», 08-05-2012.
* ↑ «Pluja de crítiques a Delgado per les seves imatges de cacera», 18-11-2012.
* ↑ «Mai dos 'ous' van donar per a tant», 21-11-2012. Arxivat de l'original el 2012-11-28. [Consulta: 28 abril 2013].
* ↑ Dimite el conseller Carlos Delgado y deja la política por una "decisión personal"

## Enllaços externs

* Ajuntament de Calvià. «Discursos y galeri­a imágenes del Alcalde». Arxivat de l'original el 13 d’agost 2007. [Consulta: 26 d’abril 2013].